《嫁鱼蛮》
清代·李如筠

刘王花坞珠娘宅，惯倚花风送行客。夜换薰篝甲煎香，晓调脂盝秋江碧。

蛮船月上水鸡鸣，红烛珊瑚照眼明。茉莉花从宵髻放，木鱼歌促暗潮生。

舵楼一缕笙箫起，万点红镫水中市。沙面纵横十字街，秦楼只在烟波里。

烟花名籍落江湖，别买邻船住小姑。鬻尽鱼儿养鱼女，不随鱼户纳鱼租。

江南大估徘徊久，装橐千金俄撒手。前月浮梁贩到茶，换来黄木湾头酒。

酒痕消尽又年年，万斛明珠总化烟。赤足蓬头呼灶婢，不成春梦鹧鸪天。

浮萍败絮何时已，人笑人歌声在水。早知生世伴鱼虾，不如早嫁鱼蛮子。

鱼蛮一样住风波，不著人间绮与罗。月明一曲渔家傲，可是当年踏臂歌。

作者简介：李如筠，字介夫，大庾人。乾隆丁未进士，改庶吉士，授编修。有《蛾术斋诗选》。